RESOLUCIÓN do 28 de xullo de 2006 pola que se fai pública a modificación e a ampliación de crédito dispoñible para o exercicio 2006 do Programa de axudas ás Pemes para a elaboración de diagnósticos empresariais.
INSTITUTO GALEGO DE PROMOCIÓN ECONÓMICA — II. AUTORIDADES E PERSOAL — 08/08/2006

A experiencia acadada na xestión do Programa de apoios á elaboración de diagnósticos empresariais nas Pemes galegas (Resolución do 9 de maio de 2005, DOG nº 93, do 16 de maio) indica que existen certos casos en que a análise global dunha empresa é complexa e redundante; sexa polas circunstancias de sectores con actores indiferenciables ou polas propias circunstancias da empresa, con negocios sectorialmente dispares ou situadas en grupos empresariais en que a estratexia vén marcada polo grupo. Nestes casos cómpre facer un diagnóstico máis reducido das posibilidades de mellora da empresa coa axuda de ferramentas tecnolóxicas, que denominamos diagnóstico da capacidade de innovación da empresa.
Por outra banda, o ditame do Comité Económico e Social Europeo sobre os distritos industriais europeos e as novas redes do coñecemento afirma no seu texto introdutorio que os estudos realizados nos distritos teñen posto de relevo a súa achega positiva á política de emprego e permitiron identificar numerosas boas prácticas en relación coa responsabilidade social das empresas; así mesmo, establece entre as recomendacións finais que unha política que poida apoiar e difundir o espírito que anima as experiencias dos distritos pode, sen dúbida, contribuír a que os distritos da Europa ampliada, na súa totalidade, compitan con nacións en que actualmente o custo do traballo é inferior, pero onde non existe diálogo entre as partes sociais e onde as normas de hixiene e seguridade no traballo non se respectan.
A Administración xeral do Estado, dentro das súas propostas de política industrial a curto prazo, vén traballando a prol das estratexias de innovación e competitividade nas Pemes que, por compromiso expreso, constitúan agrupacións empresariais innovadoras (AEI) (innovative clusters na terminoloxía da EU), entendendo como AEI o conxunto de empresas, centros de formación avanzada e centros de inno
vación e transferencia do coñecemento que, pertencendo a un mesmo ámbito xeográfico, deciden compartir proxectos comúns de carácter innovador.
As AEI deben contar coa dimensión necesaria para acadar visibilidade internacional, deben estar formadas maioritariamente por Pemes e por aquelas grandes empresas con forte implantación territorial interesadas en fortalecer a cadea produtiva onde participan.
Tendo en conta que na Comunidade Autónoma galega existen diversos agrupamentos empresariais formalizados como cluster, outros conxuntos empresariais non formalizados pero de indubidable importancia pola alta representatividade e gran número de empresas do sector como é o caso do sector da moda; así como áreas de desenvolvemento con alta capacidade de exercer de arrastre e dinamización do conxunto económico social galego, que poderían, unha vez analizada a súa estrutura e obxectivos, ser consideradas como agrupacións empresariais innovadoras.
Co obxectivo de anticiparse e reforzar as políticas estatais e europeas neste eido, o Igape pon á disposición das AEI galegas os seus servizos de apoio ao desenvolvemento e implantación de plans estratéxicos de agrupacións empresariais innovadoras na Comunidade Autónoma de Galicia no enderezo www.igape.es, onde as AEI galegas poderán obter e cumprir un cuestionario relativo tanto á agrupación como aos proxectos e necesidades incluídos no seu plan estratéxico, de xeito que o Igape poida avaliar inicialmente o interese e posibilidades dos apoios que, entre outros, poderan consistir en:
-Persoal do Igape para participación en grupos de traballo ou instancias de coordinación establecidos polas agrupacións empresariais innovadoras.
-Metodoloxías, estudos e ferramentas propiedade do Igape.
-Realización de estudos, desenvolvemento de ferramentas e metodoloxías de interese común.
Por outra banda, co obxecto de atender proxectos correspondentes ao exercicio 2006, faise necesario ampliar o crédito dispoñible publicado mediante Resolución do 14 de febreiro de 2006 (DOG nº 36, do 21 de febreiro) pola que se fan públicos os importes dos créditos reservados para o financiamento dos diferentes programas de axudas para conceder con cargo aos orzamentos do Igape para o ano 2006 e os seus compromisos plurianuais.
Por todo o que antecede, e en virtude das facultades que teño conferidas,
RESOLVO:
Primeiro.-Publicar a seguinte modificación e ampliación de crédito dispoñible para o exercicio 2006 das bases reguladoras das axudas do Instituto
Galego de Promoción Económica (Igape) ás pequenas e medianas empresas para a elaboración de diagnósticos empresariais, acordadas polo Consello de Dirección do Igape na súa xuntanza do 27 de xullo de 2006:
a) Modifícase o punto 1.2. da base 1ª, quedando redactado como segue:
«1.2. Para poder ser subvencionables os diagnósticos poderán referirse a un dos seguintes alcances:
1.2.1. Integral, é dicir, analizando a empresa no seu conxunto (segundo contido anexo IV).
1.2.2. Análise da capacidade de innovación da empresa (segundo contido anexo V)».
b) Modifícanse os anexos II e V, substituíndose polos que se unen a esta resolución.
c) Amplíase en 45.000 euros o crédito dispoñible para o exercicio 2006 da partida orzamentaria 01.02 11 correspondente ao Programa de axudas do Igape ás Pemes para a elaboración de diagnósticos empresariais.
Segundo.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de xullo de 2006.
José Antonio Delgado Arce
Director xeral do Instituto Galego de Promoción
Económica
ANEXO II
Compromiso de realización do diagnóstico
empresarial
(para cubrir polo colaborador externo)
Empresa para diagnosticar:
CIF:
Sector de actividade (código IAE ou CNAE a 3 díxitos):
Colaborador externo que realizará o traballo:
CIF do colaborador externo:
Importe (IVE excluído):
Alcance: (só unha resposta)
qDiagnóstico integral
qDiagnóstico da capacidade de innovación da empresa
Compromiso de revisión e adaptación do traballo
O colaborador externo que subscribe a presente memoria declara coñecer as bases reguladoras do Igape para a elaboración de diagnósticos empresariais e consecuentemente con estas comprométese:
1. A realizar os traballos de análise e conclusións co contido mínimo indicado no anexo, segundo o alcance definido, e a completar estes segundo as indicacións que poidan ser facilitadas polos servizos técnicos do Igape.
2. A non exixirlle o pagamento ao seu cliente (empresa para diagnosticar) mentres o diagnóstico non sexa conforme segundo os estándares técnicos establecidos polo Igape.
En... o... de... de 200...
(Sinatura do representante legal)
ANEXO V
Os diagnósticos de innovación deberán analizar con rigor e profundidade todos ou algún dos seguintes puntos:
1. Análise da carteira de produtos: ciclo de vida, competencia, tecnoloxías inherentes aos produtos.
2. Análise dos procesos produtivos: diagnose tecnolóxica, análise de obsolescencia, estudo de tecnoloxías avanzadas existentes no mercado.
3. Analise de organización e xestión: organización da produción, políticas de márketing e comercialización, loxística e distribución, relacións cos clientes e provedores,...
En todo caso, deberán achegar tras a análise realizada os seguintes contidos:
-Plan de acción priorizado e planificado (propostas de mellora tecnolóxica, formulación de proxectos de innovación tecnolóxica, formulación de propostas de innovación en procesos de xestión e organización, loxística, márketing,...).
* Xustificación de prioridades.
* Planificación.
-Proposta de recursos financeiros para abordar o proceso, que deberá sustentarse, cando proceda, na análise da situación económico-financeira actual, consecuencia da posta en marcha do plan que se pretende abordar.